ОПРЕДЕЛЕНИЕ

№.14
София, 29.06.2007 година


Върховният административен съд на Република България - петчленен състав, ІІ колегия, в закрито заседание в състав:

ПРЕДСЕДАТЕЛ: МИЛКА ПАНЧЕВА
ЧЛЕНОВЕ: РУМЯНА ПАПАЗОВА
МИНА АТАНАСОВА
ВИОЛЕТА ГЛАВИНОВА
МАРИЕТА МИЛЕВА

при секретар и с участието
на прокурора изслуша докладваното
от съдията МИНА АТАНАСОВА
тълк. дело № 10/2007 година.


Директорът на РУ ”Социално осигуряване” Разград е направил искане на основание чл. 262, ал. 2 и сл. от Административнопроцесуалния кодекс (АПК) за произнасяне с тълкувателно постановление на съдиите на Върховния административен съд по въпроса: следва ли едноличен търговец, регистриран като земеделски производител и извършващ само земеделска дейност, да ползува облекчените условия за осигуряване установени в чл. 4, ал. 3, т. 4 и чл. 6, ал. 7, т. 2 и ал. 9 от КСО.
В искането се поддържа, че са постановени две влезли в сила противоречиви съдебни решения - решението от 18.10.2006 г. по адм.дело № 4253/2006 г. и решението от 02.10.2006 г. по адм.дело № 9385/02.10.2006 г. В първото е мотивиран правния извод, че само физическо лице, регистрирано като земеделски производител по реда на Наредба № 3 от 29.01.1999 г. за създаване и поддържане на регистър на земеделските производители /Наредба № 3 от 29.01.1999 г./ има правата по чл. 6, ал. 7, т. 2 и ал. 9 от КСО. Прието е, че едноличният търговец, регистриран в това му качество като земеделски производител, не е физическо лице по см. на § 1, т. 4 от ДР на КСО и не следва да се ползува от този режим на социално осигуряване. Във второто решение са изложени доводи обосноваващи извода, че едноличният търговец, произвеждащ само земеделска продукция и регистриран по Наредба № 3/29.01.1999 г. има право да ползува привелигирования режим на социално осигуряване по чл. 6, ал. 7, т. 2 и ал. 9 вр. чл. 4, ал. 3, т. 4 от КСО.
Настоящият състав на ВАС констатира, че с определение № 1 от 08.02.2007 г. по тълкувателно дело № 2/2007 г. ВАС, петчленен състав е отклонил искането на Али Муртаза Садъков за произнасяне на съдиите от втора колегия на ВАС на основание чл. 262, ал. 2 от АПК по въпрос намерил противоречиво разрешение от ВАС в адм.дела №№ 4568/2006 г. и 4253/2006 г., а именно - подлежат ли на осигуряване по реда на § 5а от ПЗР на КСО едноличните търговци, регистрирани като земеделските производители по см. на § 1, т.4 от ДП на КСО, които извършват единствено земеделска дейност. Прието е, че съдебните решения по посочените дела не съдържат противоречие по отношение прилагането на материалния закон.
С оглед на обстоятелството, че и в двата случая молителите сочат като пример за противоречиво тълкуване и прилагане на материалния закон едни и същи съдебни решения, следва да се прецени е ли искането на директора на РУ ”Социално осигуряване” Разград по чл. 261, ал. 2 от АПК различно от искането на Али Муртаза Садъков от град Завет, по което е образувано тълкувателно дело № 2/2007 г и е постановено определение 1 от 08.02.2007 г.
Видно от мотивите на определението по тълкувателно дело № 2/2007 г., конкретният казус по адм.дела № 4568/2006 г. и № 4253/2006 г. на ВАС не създава принципно противоречие по прилагане на закона, а именно материалноправните разпоредби на чл. 6, ал. 7, т. 2 и ал. 9 от КСО, както и § 5а от ПЗР на КСО. 
Според чл. 6, ал. 7, т. 2 вр. чл. 4, ал. 3, т. 4 от КСО осигурителните вноски на самоосигуряващите се лица – регистрирани земеделски производители и тютюнопроизводители се дължат авансово върху месечен осигурителен доход между 50 на сто от минималния и максималния размер на дохода фиксиран в ЗБДОО за съответната година, а окончателния размер се определя по реда на ал. 8 на чл. 6 от КСО. В чл. 6, ал. 9 от КСО е уреден начина на определяне на осигурителния доход, съответно размера на осигурителните вноски на регистрираните земеделски производители и тютюнопроизводители, произвеждащи непреработена растителна и/или животинска продукция. Понятието непреработена растителна или животинска продукция е дефинирано в § 1, ал. 1, т. 9 от ДР на КСО. Според § 5а от ПЗР на КСО до 31.12.2006 г. регистрираните земеделски производители и тютюнопроизводители, които извършват само земеделска дейност се осигуряват върху избран от тях осигурителен доход, който не е по-малък от 25 на сто от минималния месечен размер на осигурителния доход определен в ЗБДОО.
Излагайки систематични и точни мотиви, ВАС, петчленен състав е приел, че цитираната по-горе правна уредба е приложима по отношение на регистрираните по реда на Наредба № 3 от 29.01.1999 г. земеделски производители, като във всеки един от случаите следва да се установява конкретно дали правният субект извършва само земеделска дейност, респ. дали произвежда непреработена растителна и/или животинска продукция. Аргументиран е правния извод, че кръгът на осигурените лица по чл. 4, ал. 3, 4 от КСО са регистрирани земеделски производители по см. на § 1, т. 4 от ДР на КСО. Това са както физическите лица произвеждащи растителна и/или животинска продукция, така и едноличните търговци, регистрирани в това им качество като земеделски производители, тъй като едноличният търговец е физическо лице, което придобива право да извършва стопанската си дейност по търговски начин, но с това не променя качеството си на физическо лице, субект на привилегирования режим на осигуряване на лицата по чл. 4, ал. 3, т. 4 от КСО. 
По изложените съображения настоящият състав на ВАС намира искането на директора на РУ ”Социално осигуряване” Разград на основание чл. 261, ал. 2 от АПК за идентично по съдържание с искането на Али Садъков по чл. 261, ал. 2 от АПК, разгледано от Върховния административен съд, по което е постановено определение № 1 от 08.02.2007 г. по тълкувателно дело № 2/2007 г. Поради това искането по чл. 261, ал. 2 от АПК на директора на РУ "Социално осигуряване" Разград следва да бъде отклонено като процесуално недопустимо, а производството по делото да се прекрати.
Водим от горното Върховният административен съд, петчленен състав

О П Р Е Д Е Л И :

ОТКЛОНЯВА искането по чл. 261, ал. 2 от АПК на директора на Районно управление "Социално осигуряване", Разград за произнасяне с тълкувателно постановление на Общото събрание на съдиите от Върховния административен съд по въпроса: следва ли едноличен търговец, регистриран като земеделски производител и извършващ само земеделска дейност да ползува облекчените условия за осигуряване по чл. 6, ал. 7, т. 2 и ал. 9 от КСО вр. чл. 4, ал. 3, т. 4 от КСО. 
ПРЕКРАТЯВА производството по тълкувателно дело № 10/2007г. на Върховния административен съд.
ОПРЕДЕЛЕНИЕТО не подлежи на обжалване.
